Саха Республикатын үөрэ5ириитин министерствота Сунтаартаар улууһун

«Үөрэх салалтатын муниципальнай органа»

С.А.Зверев аатынан Түбэй-Дьаархан орто оскуолата

**Алампа ох тыллара иитэр-үөрэтэр өрүттэрэ**

**(драмаларыгар тирэҕирэн)**

Толордо: С.А.Зверев аатынан Түбэй Дьаархан орто

саха тылын уонна литературатын учуутала

Степанова Акулина Михайловна

2024 сыл

Иhинээҕитэ.

Киириитэ

1. Алампа олоҕо, айар үлэтэ.

1.1.Айар үлэтэ.

1.2. Алампа драмалара

II. Алампа драмаларыгар ох тыллар.

2.1. Алампа драмалара

2.2 Алампа драмаларыгар ох тыллар.

2.3. Алампа ох тыллара (бэргэн этиилэрэ) иитэр-үөрэтэр өрүттэрэ

Түмүк.

Туhаныллыбыт литература испииhэгэ

Киириитэ

Чинчийии тоҕоостооҕо: Быйыл А.И. Софронов - Алампа 130 сааһын туолла. Аахтахха биир үйэ ааспыт. Ол да буоллар Алампа үйэлэри уҥуордаан күн бүгүҥҥэ дылы кэрэхсэтэ турар. «Сордоҥ өллөҕүнэ тииһэ хаалар, киһи өллөҕүнэ аата хаалар» дииллэрэ кырдьык эбит. А.И.Софронов-Алампа айымньылара көлүөнэлэр тухары атынтан атын хараҕынан көрүллэр. Ол тухары Алампа айымньылара кырдьыбаттар, сүппэттэр.

Бу күҥҥэ диэри Алампа айымньылара биһигини элбэххэ иитэр-үөрэтэр. Ол курдук Алампа айымньыларын тыла-өһө сытыы, ох тыллара (бэргэн этиилэрэ) үгүстэр.

Үлэ проблемата: Анемподист Иванович Софронов драмаларын ис хоhоонун, тылын-өhүн ырытыы.

Үлэ барыма: Алампа драмалара.

Чиничийии предмэтэ: Алампа драмаларыгар ох тыллар.

Үлэ барыла: Драмаҕа ох тыллары булан, ырытыы, чиничийии матырыйаалыгар олоҕуран научнай хабааннаах ырытыыга кыра кылаат киллэрии.

Үлэ сыала: Драмаҕа ох тылларан булан ырытыы.

Үлэ сыалын ситиhэргэ маннык чопчу соруктар тураллар;

- туhааннаах научнай литератураны ааҕыы, кылгатан бэлиэтэнии;

- картотека оҥостуу;

- ыйынньыкка олоҕуран суруйааччылар айымньыларын ааҕыы, бэлиэтэнии;

- суруйааччы айымньытын бирдиилээн ырытыы;

- үлэҕэ сыhыаннаах матырыйаалы хаhыаттан, сурунаалатн булуу;

- муспут матырыйаалга сүрүн түмүгү таhаарыы.

Үлэ теоритическай төрүтэ: Хаhыат матырыйаалыгар олоҕуруу, тирэх оҥостуу.

Үлэ практическай суолтата: Үлэ учууталларга, үөрэнэээччилэргэ ырытар уруоктарга көдьүүстээх.

Чинчийии көдьүүhэ: Чинчийии матырыйаалыгар олоҕуран научнай хабааннаах ырытыыга кыра кылаат киллэрии.

Чинчийии ньымалара: наардааhын, түмүү.

Үлэ тутула: «Алампа ох тыллара» икки түhүмэхтээх, түмүктээх, туhаныллыбыт литература испииhэктээх.

1. Алампа олоҕо, айар үлэтэ.

1.1. Алампа олоҕо.

А.И.Софронов – саха литературатын бары сүрүн жанрдарын: драманы, кэпсээни уонна поэзияны – төрүттэспит, олохтоспут дьоннортон биирдэстэрэ.

А.И.Софронов урукку Боотуруускай улууһун (билигин Таатта) I Дьохсоҕон нэһилиэгэр төрөөбүтэ. Аҕата сэниэ ыал буолан баран, үс кэргэнин, элбэх оҕотун көмөн, бэрт кыһалҕалаах олоҕу олорбута. Иккис кэргэниттэн төрөөбүт үс уолаттарыттан кыратын Алампаны тоҕо эрэ хара төрүөҕүттэн атын ыалларга ииттэрбит. Суруйааччы «Үөскээбитим кэпсээнэ» диэн суруйуутугар ахтарын курдук, улаатыаҕар диэри «үс ыалга сыҕарыйа сылдьан» иитиллибит. Онон оҕо сааһа сүрдээх эрэйдээхтик ааспыта.

16 саастааҕар эрэ Ытык Күөл оскуолатыгар бэйэтэ өйүөлэнэн сылдьан үөрэммитэ. 1907с. Анемподист Иванович Дьокуускайга киирэн саҥа олоҕун саҕалыыр. Биирдэ эрэ кэтэр таҥастаах, соххор солкуобайа суох кэлэн баран, типографияҕа наборщиктаан, баай атыыһыт Кирилл Спиридоновка үлэлээн олоҕун оннун булбута. Куоракка сахалыы, нууччалыы тахсар хаһыаттары ааҕан, кулуупка, театрга сылдьан үүммүтэй, сайдыбыта.

Кэлин М.К.Аммосовтыын, П.А.Ойуунускайдыын ыкса билсиспитэ. Революция саҕанааҕы кэмнэргэ да, ол иннинэ да саха норуотун литературата, культурата сайдарыгар бары күүһүн биэрбитэ.

1924с. «Дьадаҥы Дьаакып» диэн бастакы кинигэтэ тахсыбыта. А.И.Софронов Саха национальнай театрыгар бастакы сэбиэдиссэй, «Чолбон» сурунаал бастакы редактора этэ. Онон Анемподист Иванович Саха сиригэр театр сайдыытыгар, бастакы хаһыаттар, сурунааллар тэриллиилэригэр умнуллубат суолу-ииһи хаалларбыт киһинэн буолар.

1926с. Москваҕа сахалыы кинигэлэри бэчээттиир сиргэ үлэлиир.

Олоҕун кэнники сылларыгар А.Софронов кэпсээнньит, тылбаасчыт быһыытынан эмиэ биллибитэ, саха бастакы учебниктарын оҥорууга эмиэ кыттыбыта.

Саха сиригэр дьону олоҕо суох буруйдаан ытыалааһын, хаайыыга быраҕыы 1927-1928 сылларга саҕаламмыта. Олор истэригэр Сэбиэскэй былаас иһин охсуспут, талаанын биэрбит А.И.Софронов эмиэ баара. Кини 1928с. Соловецкай лааҕырга уон сылга ууруллан баран, Архангельскайга 5 сыллаах сыылкаҕа ыытыллыбыта, 1933с.доруобуйата айгыраан дойдутун булбута. А.И.Софронов 1935с. Дьокуускайга өлбүтэ.

1 .2.Айар үлэтэ.

Саха литературатыгар А.Софронов сүнньүнэн драматург уонна поэт быһыытынан биллэр. Ити көрүҥнэргэ кини саамай элбэх айымньылары суруйбута.

Кини драманан дьарыктаныыта В.В.Никифоров «Манчаары түөкүн» пьесатын 1906с. туруоралларыгар суфлердааһынтан саҕаламмыта. Хойут бэйэтэ эмиэ «Манчаары» диэн драманы суруйбута. 1914с. «Дьадаҥы Дьаакып» диэн драматын айар. Бу драмаҕа ааптар саха характерын Дьадаҥы Дьаакып уобараһыгар күүстээхтик арыйбыта. Атын драмаларыгар А.Софронов саха дьахтарын эрэйдээх-муҥнаах олоҕун көрдөртөөбүтэ («Таптал», «Олох дьэбэрэтэ»), сорохторугар сиэр-майгы боппуруостарын таарыйан, киһи олоҕун суолтатын туһунан дириҥ философскай толкуйдааһыннары уобарастаабыта «Кэччэгэй кэриэһэ суох», «Олох ооньуура». Таҥара итэҕэлин албынын туһунан «Таҥара накааһа», гражданскай сэрии түгэннэриттэн «Эргэттэн саҥаҕа» драмалары айбыта.

Алампа өрүү дьоллоох олоххо баҕарара. Ол курдук кини айымньыларыгар дьол, таптал, баттал туһунан өрүү баар проблемалары туруорара, эппиэт көрдөөбүтэ. Алампа биһиги сүрэхпитигэр кырдьыгы көрдөөччүнэн, кырдьык туһугар охсуһааччынан, норуот чулуу уолунан хаалыаҕа.

1. **Алампа драмаларыгар ох тыллар.**

2.1. Алампа драмалара

«Олох оонньуура» (1918-1921)

Сахаларга киһи олоҕо уларыйа-тэлэрийэ турарын туһунан өс хоһоонноругар киирбит өйдөбүл баар. Ол курдук, «уол оҕо биир күн ат уорҕатыгар, биир күн ат өрөҕөтүгэр» диэн мээнэҕэ эппэттэр. А.Софронов бу драматыгар поэзиятыгар куруук бөлүһүөктээн этэр санаатын араас дьон дьылҕатыгар көрдөрөр. Быр-бааччы олорбут Дьэкиим балыырга түбэһэн, биэс сыл хаайыыга киирэн тахсар. Оттон Уйбаан ыалын Кууһума ампаарыттан үбүн-харчытын уоран байар-тайар да, син биир дьолу булбат. Тиһэҕэр саатыттан куотан бэйэтигэр тиийинэр. Бу геройдар үһүөн бэйэлэрин олох оонньуурдарынан ааҕыналлар.

А.Софронов «Олох оонньуура» диэн айымньытын аатынан аҥардас биир эрэ киһи дьылҕата уларыйыытын эппэт, киэҥ, дириҥ ис хоһооннуур. Кини уобарастаан ойуулааһыныгар олох эгэлгэ көрүҥэ элбэҕэ, өлүү-сүтүү олоҕу быһара – эмиэ олох оонньуурдара.

Киһи дьылҕата баайтан, албынтан тутулуктаммат, киһи дьылҕата бэйэтиттэн тутулуктаах. Алампа кэмин саҕана тас эйгэ, сойиальнай уратылар, олох оҥоһуута киһиэхэ барыта утары этэ. Онтон билигин киһи туруоруммут сыалын ситиэхтээх, олох устун тэҥҥэ хаамыахтаах. Киһи дьылҕата араас буолар. Онон, бэйэбит олохпут, бэйэбит дьылҕабыт туһугар кыһаныахтаахпыт.

**Дьадаҥы Дьаакып, Таптал.**

Суруйааччы диэн кимий? Суруйааччы диэн олохтон ылан, сыhыаран-ыпсаран, сиэркилэ тааска көрөр курдук ыраастык, киhи эрэ өйүгэр хатанар гына суруйар идэлээх киhини ааттыыллар. Ол эрээри хайа баҕарар суруксут эрэ барыта суруйааччы буолбат дииллэр. Бу идэ хайа да көннөрү идэттэн үрдүк улахан суолталаах идэнэн ааҕыллыахтаах.

Хас биирдии суруйааччы бэйэ-бэйэлэриттэн туспатыйар өрүттэрдээхтэр. Ол курдук, П.А.Ойуунускай – новатор-поэт, Н.Д. Неустроев – сүрүн үлэлэспит хайысхалара. Ол эрээри хас биирдии суруйааччы бэйэтэ тус санаалаах, буочардаах. Ол курдук А.И.Софронов бэйэтин айымньыларыгар кырдьыгы көрдөөбүтэ. Тус олоҕо олус ыараханын, уустугун бэйэтин айымньыларыгар көрдөрбүтэ. Υс бырааттан саамай ыарахан дьылҕаламмыттара, элбэх эрэйи көрбүттэрэ – кини.

«Таптал» драма кини обраhын кэрэ бэйэлээх Кэтириис кыыс буолар. Кини – туох да баайа суох, төгүрүк тулаайах кыыс. Кинини абаҕата иитэ ылабын диэн ааттаан хамначчыт оҥостор. «Киhини өйдүүр буолуохпуттан арай кини хотонун сааҕын күрдьэрбин эрэ билэбин…» диэн сөпкө суланаахтыыр Кэтириис.

Ол эрээри, кэтириис балаhыанньата төhө да ыйдаҥата суоҕун иhин, кини бэйэтин иhигэр дьоллоох туску туhунан толкуйдуур: «Υчүгэй киhиэхэ табылыннахпына», «бэйэм баспын билиннэхпинэ» дьоллонуом дии саныыр. Кинини Бүөтүр диэн үөрэхтээх, эдэр киhи таптыыр. Кыыс, муҥутах буолан төhө да быhаччы билиммэтэҕин иhин, Бүөтүрү олус күндүтүк саныыр. Кэтириис санаата иэйиилээх, лиричнэй уонна кырдьыктаах. Кэтириис баттанарын-атаҕастанарын таhынан Бүөтүрү таптыырыттан эрэйдэнэр. Бүөтүр кинини оннооҕор итэҕэhэ суохтук таптыыр. Драма Кэтириис, Сис Сэмэнигэр абаҕата баҕатынан кэргэн тахсыытынан, онтон хомолтолоохтук өлүүтүнэн трагическайдык түмүктэнэр.

Бүөтүр бу драмаҕа туонатык ойууланар. Сис Сэмэнигэр уонна Тураахапка тэҥнээтэххэ, Бүөтүр саҥа олох тыынын илдьэр киhи. Кини, үөрэхтэх киhи, хайа баҕар баай ыал кыыhын кэргэн ылар кыахтаах. Ол гынан баран, кини ис сүрэҕиттэн батталга сылдьар Кэтирииhи таптыыр. Кини «баай – күн эрэйэ, күн кырааската эрэ» дэтэлиир. «Таптал» драма ис номоҕо, кини түгэх этэр санаата саха дьахтарын баттыгастан, бырааба суох кулуттуу тутартан босхолооhуҥҥа ыҥырыы буолар.

«Дьадаҥы Дьаакып» драмаҕа суруйааччы баай-дьадаҥы конфлигын Быыпсай Байбал уонна Дьадаҥы Дьаакып киирсиилэригэр көрдөрбүтэ. Дьаакып төhө да дьадаҥытын иhин, күүстээх санаалаах, өйдөөх киhи. Кини кыhалҕалаах олоҕу этинэн-хаанынан билэн, атаҕастабылтан тахсар суолу тобула-көрдүү сатыыр. Кини санаатыгар аныгы үйэҕэ арай үөрэх эрэ баай батталыттан мүччү көтөр суолу биэриэхтээх. Ол иhин туох баар кыаҕын түмэн туран, кини уолун Мэхээлэни тэрийэн, куоракка үөрэттэрэ ыытыр. Ол эрээри Дьаакып баҕа санаата туолбат. Уола Мэхээлэ үөрэнэн баран, аҕатыттан туспа көрүүлээх-истиилээх төннөр. Кини олоххо баай эрэ наадатын туhунан толкуйдаах, ол иhин баай кыыhын кэргэн ыларга сананар. А.И.Софронов Ньукулай обраhыгар саха уола ыарахан олоххо мунар-тэнэр дьылҕатын ойуулааhыны саҕалаабыта. Дьаакып олоҕу уларытар «күүс суох» эбит диэн санааҕа кэлэр. Онон А.И.Софронов оччотооҕуга норуот үөрэххэ наhаа эрэнэр санаатын кытта сөбүлэhэр эрээри, саҥа үөскээн эрэр саха интеллигенцията үксүгэр норуот дьылҕатыгар кыhаммакка бэйэтин эрэ иннин көрүнэрин кириитикэлиир.

Бу драмаларыгар Алампа тус олоҕо эмиэ көстөр. Кини эмиэ Бүөтүр, Мэхээлэ курдук үөрэхтээх. Ол эрээри Бүөтүр, дьадаҥы киhи оҕото буолан, эрэйи-муҥу көрөн үөрэммит буолан үөрэх суолтатын өйдүүр. Үөрэх олоххо баайдааҕар наадалааҕын, суолталааҕын билэр. Онтон Мэхээлэ, аҕатын көмөтүнэн үөрэхтээх киhи буолар. Ол гынан баран, киниэхэ олоҕор саамай наадалааҕа – баай, харчы.

Бүөтүрдээх Мэхээлэ төhө да үөрэхтээх дьон буоллаллар өйдөрө-санаалара, майгылара-сигилилэрэ тус-туспалар. Иккиэн атын-атын санаалаахтар, олоҕу өйдүүр суолталара атын-атыннар.

А.И.Софронов манан, үөрэхтээх эрэ барыта, биир эриэ-дэхси буолбатах диэн

этэр. Дьадаҥы Дьаакып толкуйдуур толкуйунуу, саныыр санаатыныы билиҥҥи кэмҥэ, биhиги олохпутугар саамай сүрүн миэстэни үөрэх ылар. Билигин үөрэхтээх киhини ордук убаастыыллар, сыаналыыллар. Ким үөрэхтээх, өйдөөх – ол киhи олоҕун суола дьэҥкэ буолар, ол да иhин билиҥҥи ыччат барыта үөрэххэ, сайдыыга тардыhар. Ол хайа баҕарар өттүнэн олус туhалаах, наадалаах. Саха сиригэр үөрэхтээх киhи элбээтэҕинэ, кинилэр бары биhиги Сахабыт сирэ сайдарын туhугар санааларын уурдахтарына, Саха сирэ өссө сайдыа, биллиэ, үрдүө, үүнүө!

2.2. Алампа драмаларыгар ох тыллар.

Саха тылын быhаарыылаах кылгас тылдьыта. Стр. 347. Ох тыл-биллэр ааптардар, источниктаах буолан баран киэнник тарҕанан өс хоhоонун курдук туттуллар буолбут бэргэн этии.

Суруйааччы А.И.Софронов айымньыларын «ырыатын ис хоһоонун», били бэйэтэ эппитин курдук, «саха аймах сайдан, үлэһит норуот үөрэҕэ үрдээн», «хотон холобурдуур, үксүн өйдүүр» буоллулар. Кини айымньыларын дириҥ ис хоһоонун билиҥҥи ыччат сүрэҕинэн ылынар, олоххо сыһыаран сөпкө ырытар. Маныаха төһүү күүһүнэн суруйааччы дьоҥҥо биэрбит сүбэ-ама, ох тыллара ааттаныахтарын сөп. Үксүн иитэр-үөрэтэр ис хоһоонноох драмаларынан ааҕааччыларыгар бэрт элбэҕи сэһэргиир. Мин бу үлэбэр А.И.Софронов драмаларыттан ох тыллар холобурдарын ыллым, уонна кини биһигини олоххо үөрэтиилэрин курдук сыаналаатым.

«Олох оонньуура» драма.

1. Баай күн көрүнньэҥэ эбит – Алампа бу кылгас сытыы этиитэ элбэҕи этэр. Ол аата «баай» бу олоххо көрүнньүк эрэ буолар, баай дьоннор майгылара-сигилилэрэ киһи сиэринэн буолбат, кэлэйии, олоххо арааһы көрбүт киһи саҥата!
2. Аан дойду үрдүгэр икки атахтаах оҥорбута биллибэккэ, иһиллибэккэ, иэстэбилэ суох хаалбат. – Бу этиигэ абарыы, эрэнии көстөр. Кырдьык син-биир тахсыа, бар-дьон өйдүө диэн санаа этиллэр (Уйбаан).
3. Аньыы диэн саат, саат диэн суобас. – Саат, суобас, кырдьык – диэн тыллар тула сайдар этии (Уйбаан).
4. Көнө сүрэҕинэн сылдьан, бэйэ иннин көрүнэн, кыһалҕата суох иитинэн олорор үчүгэй. – Бу орто туруу дойдуга туох да аньыыта-харата суох сылдьыы, киһи сиэринэн олоруу диэн этэр.
5. Суут таҥара буолбатах, киһи сүрэҕин тобулу көрөн буруйдааххын буруйа суоххун билбэт (Дьэкиим). – Бу аата суут икки атахтаах киһи. Киниэхэ тиийэн «мин буруйа суохпун» диэн дакаастыы сатаабытыҥ иһин, суут дьүүллүүрүн дьүүллүүр.
6. Олоҕу киһи талбытынан оҥорор дииллэрэ сымыйа, хата олох киһини баҕарбытынан тутар (Дьэкиим). – Бу «олох оонньууругар», «олох хабалатыгар» киирбит киһи саҥата. Олох диэн уустук, хаһан баҕарар үөһэ тахсыаҥ, хаһан баҕарар аллараа түһүөҥ.
7. Ытыыр икки, күлэр икки аҕас-балыс буолар – «дьол икки, сор икки» диэбит курдук этиллэр. Ол аата биир күн ытыаҥ, биир күн күлүөҥ (Баһымньы).
8. Муҥ маһы кэрийбэт, киһини булар эбит (эмээхсин). – Ол аата «муҥ» киһиэхэ эрэ кэлэр. Икки атахтаах муҥнанар, сордонор.
9. Дьон тыла иҥмитин кэннэ төлөрүйэр бэрт кытаанах (Дьэкиим). – Бу этии иитэр-үөрэтэр суолтата олус киэҥ. Ол курдук дьон тылыгар киирэн биэримэҥ, харыстаныҥ диэн сэрэтиэн сөп. Дьон тыла баар күүстээхтэн күүстээх.
10. Сорох киһини урукку өттө хайдах да куһаҕанын аахпакка, халлааҥҥа тиийэ өрө тардар идэлээхтэр. – Ол аата киһи урукку хараҥа олоҕун ахта-саныы барбакка, өрө тардар, көмөлөһөр диэн эмиэ баар. Эрэл, инникигэ эрэл баар.
11. Аан дойду олоҕо араас адырҕайдаах, улуу дойду олоҕо оннооҕор буолуох уһуктаах, долгуннаах буолар.
12. Саамай улахана – киһи ордугар ымсыырыма, киһини тыытыма, бэйэҥ сүрэҕэлдьээмэ даа, онтон атына барыта үчүгэй буолуо. – Бу олоххо саамай кылаабынайа бу үс суолу тутус, оччоҕо эн олоҕуҥ табыллыа диэн этэр этии.
13. «Тыала суохха масс хамсаабат» диэн өс хоһооно үгүстүк туттуллубут.

«Дьадаҥы Дьаакып» драма.

1. Киһи оҕо санаалаах эрдэҕинэ ону-маны оҥоруох курдук буолар эбит, онтон олох кыһалҕатын билэн, дьон быһыытын-майгытын көрөн бардахха, олох сиэрэ, быһыы-майгы этиитэ атын эбит (Мэхээлэ). – «Оҕо санаатыгар» диэн ол аата олоҕу ситэ билбэккэ сылдьан, ону-маны оҥоруох курдугун этэр. Дьэ онтон «олох» очурдарын билэн киирэн бардаххына, туттуу-хаптыы уларыйар. Бу этии олоххо бэлэмнээх буолууга үөрэтэр.

«Таптал» драма

1. Баай күн эрэйэ, күн кырааската. – «Баай» бу олоххо туох да үчүгэйи аҕалбат, сору, эрэйи-муҥу эрэ элбэтэр.
2. Таптал баай-дьадаҥы диэн араарбат, баайы-дьадаҥыны киһи бэйэтэ булар. – Таптал кимиэхэ баҕарар кэлэр. Эдэр көлүөнэҕэ бу сөптөөх этии. Сорохтор билигин, баай киһини кытта холбоһуом дииллэр. Ол оннук буолбат, таптал эмискэ кэлэр.
3. Таптыыры кытта сылдьан эрэйдэммит да үчүгэй. – Бу аата, эн таптыыр киһини кытта сылдьан олох эрэйдэрин бииргэ туорууруҥ үчүгэй, дьол. Таптал күүһэ улахана өссө төгүл дакаастанар.
4. Олох сатамматын төрдө диэн киһи киһиэхэ мэһэйдэриттэн буолар эбит, быһыыта. – Бу эмиэ олох ыарахаттарын, уустуктарын көрсүү буолар. Киһи киһиэхэ сыһыанын уустуга, өйдөһүү, бэйэ икки ардыгар сыһыан олоҕуҥ тутула.
5. Эрэй барыга үөрэтэр. – Олоххо эрэйи көрсүү, эрэйдэртэн туорааһын эйигин кытаанах санаалаах оҥорор. Дьулуурдаах, кытаанах санаалаах, толкуйдаах буоларга үөрэтэр.
6. Туохтан да күүстээх баар – дьон тыла. Киһи сиргэ түспүт сэрэбиэйэ, окко түспүт оҥоһуута дьон тыла буолар эбит. Тугу да оҥороргун бастаан бар дьонтон сүбэлэтэн баран оҥордоххуна оҥоһуллар эбит. – Бу этии мөккүөрдээх соҕус. Сорох сөбүлэһиэ, сорох сөпсөһүө. Оттон дьон тыла туохтан да күүстээҕэ, бу биллэр. «Оҥороргун сүбэлэт» диэни сөпсөһүө суохтарын сөп. Ол эрээри туох эрэ улаханы, олоххор суолталааҕы оҥороору гыннаххына сүбэлэтиэхтээххин.
7. Киһи бэйэтин баһын билиммэтэ баар өлүү. – Көҥүл… Бу аата ким эрэ хабалатыгар сылдьыы - өлүү. Көҥүл олох, туспа бас билэр сирдээх уо.д.а.буолуу.

«Олох дьэбэрэтэ» драма

1. Оҕо саас диэн бу дойду олоҕор үчүгэй, минньигэс да суол кэлэн ааһар буолар эбит. – «Оҕо саас» - оҕо сааһын туһунан ким истиҥник санаабата буолуой? Оҕо саас саамай күндү, кэрэ кэм буолар. Бу этии оҕо саас минньигэһин туһунан өссө төгүл дакаастыыр. Бу манна даҕатан эттэххэ Алампа дьоллоох оҕо саас диэни билбэтэҕэ. «Абааһыттан» күрэтэн үс ыалынан иитиллэр.
2. Эрэй даҕаны киһиэхэ араас буолар – Алампа олох араас эрэйин-муҥун көрсүбүт дьоннортон биирдэстэрэ буолар. Ол курдук дьоллоох оҕо саас, ийэ-аҕа тапталын уо.д.а.билбэккэ улаатар. Бу этии киһиэхэ арааһы кэпсиир, өйдөтөр.
3. Оҕо да оҕотуттан буолар. Үчүгэй киһи буоллаҕына, ыал оннугар ыал, киһи оннугар киһи буолуо буоллаҕа. – Бу аата оҕо кыра сылдьан хайдах буоларын, ол аата улааттаҕына хайдах киһи буолан улаатара көстөр, биллэр.

«Манчаары» драма

1. Күҥҥэ кэлбит көлөһүнэ суох буолбат, аан дайдыга айыллыбыт айыыта суох хаалбат эбит. – Ол аата бу орто дойдуга кэлбит киһи булгуччу тугу эрэ оҥорон, үлэлээн барыахтаах. Бу ытык иэһэ буолар.
2. Аан дайдыга айыллыбыт эрэ аҥардас сырыттаҕына аччык курдук ааҕынар, сүрэх сөбүлүүрэ суох буоллаҕына, сөбө суох курдук сүһүрэр. – Ол аата киһи таптыыр киһитэ суох сырыттаҕына саныыр санаата, иэйиитэ суруллубут. Бу драмаҕа Манчаары таптала, эрэйэ-буруйа ойууланар.
3. Кыһын сайына суох, кыһалҕа уһуга суох буолбат. – Бу көстүүнү автор айылҕа көстүүтүн кытары тэҥнээбит. Ол өйдүүргэ көмөлөһөр, тирэх буолар. Кыһын сайына суох – бу кэһиллибэт көстүү. Онтон кыһалҕа уһуга суох буолар, автор бу этиини айылҕа көстүүтүн кытары тэҥнээн көрөн дакаастаабыт.

«Уйбааныс» драма.

1. Ханнык да эрэйи, кыһалҕаны тулуйар быраап, оччоҕуна сотору ааһар куолута. – Автор тулуурдаах, дьулуурдаах буоларга ыҥырар. Бу олоххо араас буолар, ону барытын тулуйуохтаахпыт, кэлин барыта орун оннугар түһэр.
2. Мэлдьи олорбут диэн суох, мэлдьи үчүгэй дьол диэн суох, онон олох киһиэхэ тугу аныырынан тыыннаах тохору олорор сөп эбит. – Бу аата олох тугу биэрэринэн олоруохтааххын диэн санаа. Бу этии киһини элбэххэ үөрэтэр, элбэҕи, үгүһү өйдөтөр. Олоххо хайдах олоруохтааххын этэр.
3. Дьоҥҥо үтүөнү оҥорбут хаалбат. – Бу этии үтүөҕэ тардыһыыны этэр. Дьоҥҥо үтүөнү оҥордоххуна умнуллубат, бэйэҕэр үтүөнэн кэлэр.
4. Сүүстэн биир табыллар. – Бу эмиэ олох уустук көстүүтэ. Элбэх элбэҕи оҥоруоҥ онтон биир эбит табыллар. Ол эбэтэр олоҕуҥ тухары биир ситиһиилээх буолуоххун сөп.
5. Үчүгэй даҕаны, куһаҕан даҕаны бириэмэнэн буолар эбит. Онон үчүгэй сылдьан мэлдьи маннык буолуом дии санаабат буол. – Киһи олоҕо түһүүлээх-тахсыылаах буолар. Автор бу драматыгар олох араас көстүүтүн көрдөрөр. Оттон бу этии киһи олоҕо мэлдьи биир буолбат диир.

А.И.Софронов драмаларыттан «Олох оонньуура» - 13, «Дьадаҥы Дьаакып» - 1, «Таптал» - 7, «Олох дьэбэрэтэ» - 3, «Манчаары» - 3, «Уйбааныс» - 5 ох тылларын ылан көрдүм.

«Олох оонньуура» - драматыгар аата да этэ сылдьарын курдук «олох» туһунан бэргэн, ох этиилэр үгүстүк көстөллөр. Сүрүннээн Дьэкиим саҥата, санаата.

«Дьадаҥы Дьаакып» - санаа муунтуйуута, түһүүтэ үгүс.

«Таптал» - киһи сыһыана, таптал, олох уустуктара көстөр.

«Олох дьэбэрэтэ» - олох араас өрүтэ көстөр этиилэрин көрдүм. Киһи дьылҕата, инникитэ.

«Манчаары» - Алампа олоҕу көрүүтэ уустук эбит диэн бу драма тылларыттан, этиилэриттэн көстөр. Киһи ис санаата, санаатын муунтуйуута үгүстүк көстөр.

«Уйбааныс» - бу драмаҕа, олоҕу хайдах олоруохха сөбүй диэн чопчу боппуруоска эппиэттиир этиилэр, ох тыллар бааллар.

* 1. Алампа ох тыллара (бэргэн этиилэрэ) иитэр-үөрэтэр өрүттэрэ.

А.И.Софронов олус ыарахан олохтооҕо. Ол курдук эдэр сааһыттан абааһы көрүллэн (төрөппүт аҕатыттан, дьиэ кэргэниттэн), үлэтигэр, үөрэҕэр ыарахаттары көрсөр: кыра сааһыттан үлэ ыарахана кини кыра санныгар сүктэриллэр… Ол да иһин буолуо кини айымньылара олус уустук, олох ыарахаттарын хабар темалаахтар.

Алампа олох араас өрүттэрин билэрэ айымньыларыттан көстөр. Урут 80-90сс. Анараа өртүгэр суруллубут драмалара, бу билигин биһиги үйэбитигэр сүрдээх туһалаах, элбэҕи сэһэргиир, үгүскэ үөрэтэр өрүттээхтэр.

Оттон сорох дьоннор үрдүнэн-аннынан эрэ ааҕаллар. Оскуола оҕолорун ылан көрүөххэйиҥ. Алампа драмаларын 9-с кылаастан саҕалаан үөрэтэн, ааҕан бараллар. Ол курдук үөрэнээччи драма ис хоһоонун, тылын-өһүн өйдүүрүгэр тугу гыныахха сөбүй?

- драма ох тылларын (бэргэн тылларын) булан ырытыһыы.;

- доскаҕа А4 көстөр гына суруйан баран, үөрэнээччилэр көрөллөрүн курдук, ааҕан биэрии;

- бэргэн этиилэринэн ситуация оҥоруу;

- өйтөн суруйтарыы (ох тылларынан).

Онтон Алампа ох тыллара киһини туохха үөрэтэллэрий? Бастатан туран быһаарыам иннигэр, драмалартан ылбыт ох тылларбын (бэргэн этиилэри) темаларынан наардаатым: олох, киһи киһиэхэ сыһыана, таптал. Дьэ бу кэннэ иитэр-үөрэтэр суолталарын быһаарыы.

«Олох» - бу үөһэ аҕалбыт холобурдарбыттан 14-дэ олоххо иитэр-үөрэтэр суолталаах. Ол курдук, биһиги олохпутугар араас буолар, ону биһиги тулуйуохтаахпыт, эппиэтинэстээх буолуохтаахпыт. Киһи сааһыран истэҕин аайы биллитэ-көрүүтэ кэҥээн иһэр, эрэйи эҥэринэн тэлбит киһи, дьоҥҥо сыһыана истиҥ, үтүө буоларыгар төрүөт буолар.

Бэйэ икки ардыгар сыһыан – Дьон тылыттан сэрэхтээх буолуу, дьоҥҥо үтүөнү баҕарыы, ким эрэ иннигэр буруйдаах буоллаххына эппиэттиэхтээх. Тоҕо? Личность бэйэтин төлкөтүн туһугар, тулалыыр дьон туһугар эппиэтинэһи сүгэр (3).

Таптал – Таптал баар саамай күүстээх иэйии. Ыраастык таптыахха, тапталы харыстыахха (3).

Киһи ис дууһата, айылгыта – Тулуурдаах, барыга бэлэм, күүстээх санаалаах буолуохха наада (8).

Баай – билиҥҥи биһиги олохпутугар эмиэ көстөр быһыы-майгы. Байан дьолломмут диэн суох. Байыы, баай – күннээҕи олох киэргэлэ, көрүнньүгэ буоларын өйдөөһүн. (3).

Бу курдук Алампа ох тыллара киһини элбэххэ толкуйдатар, үксүн олоххо. Алампа драмаларын аахпыт эрэ киһи өйдүүр, олох киһиэхэ биирдэ бэриллэр, ол эрээри эмиэ да ыарахаттардаах, ону биһиги тулуйан, үтүө майгыбытынан, көнө дууһабытынан, киһилии сиэринэн бу орто дойдуга төрөөн ытык иэспитин төлөөн барыахтаахпыт. Онно биһиги улуу суруйааччыларбыт бэйэлэрин уопуттарынан билэн-көрөн дьонугар-сэргэтигэр айымньы нөҥүө биллэрэллэр, өйдөтөллөр.

* 1. Алампа драмаларын хайдах аахтарабын?

Оскуола программатыгар киирбит айымньылара:

5 кылааска Анемподист Иванович “Маҥнайгы хаар” хоhооно

6 кылаас Анемподист Иванович “Дьүhүн кубулуйумтуо”

7 кылаас Анемподист Иванович “Куоратчыт”

8 кылаас Анемподист Иванович “Төрөөбүт дойду”

9 кылаас Анемподист Иванович “Таптал”

10 кылаас Анемподист Иванович “Олох оонньуура”, “Дьол икки сор икки”

11 кылаас Анемподист Иванович - ----------

Литературнай куруhуоктарга эбии Алампа айымньыларын аахтарыахха сөп: “Олох оонньуура”, “Дьадаҥы Дьаакып”, “Олох дьэбэрэтэ”, “Манчаары”, “Уйбааныс”.

|  |  |  |  |  |
| --- | --- | --- | --- | --- |
|  | Айымньы аата | Үлэ көрүҥэ | | |
| 5 кылаас | Алампа олоҕун, айар үлэтин билсиhии | Алампа олоҕун, айар үлэтин сурунуу. Картотека оҥоруу. | Презентация оҥоруу | Эбии матырыйаал булуу |
| 6 кылаас | “Олох оонньуура” | 10 баал- Дириҥэтэн ырыт. Уобарастары оҥор. Өйтөн суруйуу. Картотека оҥоруу. | 6 баал-ис хоhоонун кэпсииргэ бэлэмэнэн. Өйтөн суруйуу. | 3 баал-уруhуй |
| 7 кылаас | “Дьаданы Дьаакып” | 10 баал- Дириҥэтэн ырыт. Уобарастары оҥор. Өйтөн суруйуу. Картотека оҥоруу. | 6 баал ис хоhоонун кэпсииргэ бэлэмэнэн | 3 баал уруhуй |
| 8 кылаас | “Олох дьэбэрэтэ” | 10 баал- Дириҥэтэн ырыт. Уобарастары оҥор. Өйтөн суруйуу | 6 баал ис хоhоонун кэпсииргэ бэлэмэнэн | 3 баал уруhуй |
| 9 кылаас | “Манчаары” | 10 баал- Дириҥэтэн ырыт. Уобарастары оҥор. Өйтөн суруйуу. Картотека оҥоруу. | 6 баал ис хоhоонун кэпсииргэ бэлэмэнэн | 3 баал уруhуй |
| 10 кылаас | “Уйбааныс” | 10 баал- Дириҥэтэн ырыт. Уобарастары оҥор. Өйтөн суруйуу. Картотека оҥоруу. | 6 баал ис хоhоонун кэпсииргэ бэлэмэнэн. Картотека оҥоруу. | 3 баал уруhуй |
| 11 кылаас | Аахпыты хатылааhын, өйтөн суруйууга бэлэмэнэнии | 10 баал- Дириҥэтэн ырыт. Уобарастары оҥор. Өйтөн суруйуу | 6 баал ис хоhоонун кэпсииргэ бэлэмэнэн | 3 баал уруhуй |

Билиҥҥи оҕо кинигэ аахпат, аахпатаҕына олоххо туhанара суох буолар. Оччотугар учуутал оҕоҕо аахтарар ньыма толкуйдуохтаах. Бу Алампа драмаларын оҕо ааҕыахтаах, олус туhалаах бэргэн этиилэрдээх. Холобур, бу курдук ньымалары туhанабын:

1. Учуутал эрдэттэн драмаларга картотека бэлэмниир. Бэргэн этиилэри булуу, ким элбэҕи булар эбит диэн. Хас уруок аайы фишка биэриллэр.
2. ФГОС ирдэбилинэн дьиэҕэ үлэни оҕо талан толоруохтаах. Дьиэҕэ үлэбин үс хайысхаҕа араарабын. 1-10 бааллаах сорудах ыарахан, 2-6 бааллаах сорудах орто толоруулаах, 3- бааллах сорудах чэпчэки. Оҕо бу бааллары ылаары дьиэҕэ сорудаҕы интэриэстээхтик толорор.
3. Булбут этиилэри презентацияҕа киллэрии. Оҕо көмпүүтэргэ үлэлээри дьиэҕэ сорудаҕы толорор, картотекатын суруйар, ол ааҕыыны ирдиир. Оҕо оччотугар айымньыны ааҕар.
4. Булбут картотеканы туhанан ЛОТО оҥор. Этии таhаарыы. Биир бэргэн этиини ыhан баран таҥыахтаахтар.
5. .“Араап омугун суруга”- олус интэриэһинэй, оҕо сылайбытын аһарар, уруок бүтэһигэр ыытар ордук. Булбут ох тылларын, бэргэн этиилэрин буукубаларын араастык миэстэлэрин атастаhыннаран тутан ааҕыы. Ис хоhоонун илдьиритиhии.
6. “Буочар быыстапкатын” тэрийиэхпит диэн этэҕин, оччоҕуна оҕолор кыһаллаллар. Араап омугун суруга оһуордаах-мандардаах курдук, кырасыабай сурук. Оҕолор ол суругу үтүктэ сатаан, буочардарын тупсараллар. Бэргэн этиилэри ыраас лиискэ суруйуу соруда5ын биэриэххэ сеп. Филиппов Г.Г. “Саха тылыгар кылаас таһынааҕы үлэ көрүҥнэрэ” босуобуйатыгар суруйар: Кырасыабай сурук, сурук быраабылаларын тутуһуу кыһалымтыа буолууну, төрөөбүт тылга, үөрэххэ дьулууру кытта сибээстээх. Литература уруогар эмиэ туhаныахха сөп.

Оҕо бу сорудахтары толороору айымньыны ааҕар, учуутал аан бастаан хайдах үлэлииллэрин, тугу тутталларын эрдэттэн билиhиннэрэр – бу оҕо интэриэhин тардыы ньымата буолар. Ол кэннэ үлэ барыта картотека нөҥүө барар буолан, оҕо картотека булаары, оҥороору айымньыны ааҕар, ол ааҕан баран араас интэриэhинэй сорудаҕы толоруон сөп. Бу оҕо олоххо туhанара элбиир, билиитэ кэҥиир.

* Учуутал араас албастары туттан оҕону аахтарыахтаах, оҕо аахтаҕына элбэххэ үөрэнэр, олоххо көрүүтэ уларыйар. Нуучча өhүн хоhооно этэринии “Акаары бэйэтин алҕастарыгар үөрэнэр, өйдөөх дьон алҕаhын көрөн үөрэнэр”. Онон Алампа драмалара киьини олус элбэххэ уерэтэллэр: айымньылара куhаҕантан сэрэтэллэр элбэҕи толкуйдаталлар, олоҕу сыаналыырга үөрэтэллэр, төрөөбут дойдуну таптыырга иитэллэр. Үөрнэнээччиэлр ааҕалларын ситиhиэххэйин.

**Түмүк.**

Саха бастакы уонна улуу драматура, истиҥ иэйиилээх, мындыр өйдөөх философ-поэта А.И.Софронов-Алампа драмаларыгар ох тыллар (бэргэн этиилэр) холобурдарын ылан көрөн, ырытан баран маннык түмүк санааҕа кэллим.

Алампа драмаларыгар бэйэтин олоҕуттан кыра лоскуйдар бааллар диэн аахпыт эрэ киһи көрөр. Алампа ыарахан олоҕо кини айымньытыгар эмиэ көстөр.

Бэргэн этиилэрин (ох тылларын) ааҕан баран, хайдахтаах курдук олоҕу ымпыгын-чымпыгын билэрий? Алампаҕа бу ох тылларын ааҕан баран бэйэтин идэтигэр өссө биири эбэн биэриэм этэ – психолог.

Барыта алта драманы көрдүм: «Олох оонньуура», «Дьадаҥы Дьаакып», «Таптал», «Олох дьэбэрэтэ», «Манчаары», «Уйбааныс» - 32 ох тыл. Олох – 13, бэйэ икки ардыгар сыһыан – 3, таптал – 3, киһи ис дууһата – 7, баай – 3.

Бу ох тыллар билигин биһиги олохпутугар баар проблемалар, онон хас биирдиибит ааҕара наадалаах.

Алампа ох тыллара, бэргэн этиилэрэ бастатан туран иитэр-үөрэтэр өрүттэрэ үгүс. Ол курдук: олоххо тулуурдаах, кытаанах санаалаах буоларга үөрэтэр. Олоххо дьол, сор икки бииргэ сылдьаллар, биир күн ытыаҥ, сарсыныгар үөрүөҥ. Бу олохпутугар дьон тыла туохтааҕар да ыарахан, кытаанах буолар. Дьон тыла – ох диэн мээнэҕэ өбүгэлэрбит эппэтэхтэр. Иккиһинэн, баай – сор төрдө буоларын Алампа тылыттан-өһүттэн көрөбүт. Ол курдук, баай буолуу, харчыга тардыһыы туохха да тиэрдибэт. Баай – киһини ымсыы, суобаһа суох гынар. Үсүһүнэн, таптал – туохтааҕар да күүстээх, истиҥ, сылаас иэйии. Алампа драмаларыгар таптал иэйиитэ олус истиҥник, ыраастык ойууланар, этиллэр. Ааҕааччы таптал ырааһын, тапталы харыстыырга бэйэтигэр түмүк оҥостор.

Алампа, бу революция иннинээҕи кэми көрдөрөр драмалара, биһигини билигин да элбэххэ үөрэтэр-иитэр. Тоҕо? Дьэ тоҕо буолуой? Бу манна Алампа улуу суруйааччы буолара, хомоҕой тыллааҕа, өрөгөй өйдөөҕө өссө биирдэ дакаастанар.

Онон, биһиги Алампа айымньыларын ааҕан элбэҕи билиэхпитин, элбэххэ үөрэниэхпитин, үгүһү туһаныахпытын сөп. Алампа аата аар-саарга аатыра турдун диэн үлэбин түмүктүүбүн.

**Туһаныллыбыт литература:**

1. А. И.Софронов «Драмалар», 1976, Якут.
2. А.И.Софронов «Ырыа быстыыта хоһоон» Дьок. 1996.
3. Дора Васильева «Айар илбис аргыстанан» Дьок. 2003.
4. Саха тылыгар көмө тылдьыт. 2004с.
5. Н.Н.Тобуруокап «Алампа» Дьок.2004.
6. «Кэскил» атырдьах ыйын 1 к. 2006. Алампа.
7. «Киин куорат» хаһыат. Төрөппүт муннуга – Ийэ тыл илгэтэ. Ыам ыйын 30 күнэ 2003с. с.22/197.